Papersnake/gushiwen huggingface dataset:
重九前四日，昼睡独觉
杨万里（宋代）

睡思初酣过午睡，起来四顾已斜阳。
添糊窗隔无风气，旋晒衣裘有日香。
旧雨不来从草绿，新豊独酌又花黄。
去年重九穷忙过，可遣今年更作忙。
小游仙四首 其四
张羽（明代）

门外南风吹葛花，弈棋人散树阴斜。青童睡起浑无事，乞与神丹喂白鸦。
北山草堂千岩观新成，徐叔智运使吟古风相贺
范成大（宋代）

北山松竹堪怡颜，千岩观前多好山。
谁云都无卓锥地，亦尚有此茅三间。
洞门无常钥不关，小径百曲苍龙盘。
众芳迷人不知处，片云与我俱忘还。
花前一杯重鼎吕，明日戽田并灌圃。
种苗种豆从此忙，昨夜惊雷送膏雨。
挽真西山二首
曾极（宋代）

云出西山雨未成，已闻华表鹤飞鸣。
声名未必少黄霸，礼乐正飞无孔明。
天下已传新宰相，胸中不改旧书生。
寒蟾没入少微去，从此泰阶何日平。
四时词
苏轼（宋代）

春云阴阴雪欲落，东风和冷惊罗幕。
渐看远水绿生漪，未放小罗红入萼。
佳人瘦尽雪肤肌，眉敛春愁知为谁。
深院无人剪刀响，应将白纻作春衣。
垂柳阴阴日初永，蔗浆酪粉金盘冷。
帘额低垂紫燕忙，蜜脾已满黄蜂静。
高楼睡起翠眉嚬，枕破斜红未肯匀。
玉腕半揎云碧袖，楼前知有断肠人。
新愁旧恨眉生绿，粉汗余香在蕲竹。
象床素手熨寒衣，烁烁风灯动华屋。
夜香烧罢掩重扃，香雾空濛月满庭，
抱琴转轴无人见，门外空闻裂帛声。
霜叶萧萧鸣屋角，黄昏斗觉罗衾薄。
夜风摇动镇帷犀，酒醒梦回闻雪落。
起来呵手画双鸦，醉脸轻匀衬眼霞。
真态香生谁画得，玉如纤手嗅梅花。
微山湖夜泊
多敏（清代）

一枝柔橹渡蜻蜓，酒畔《离骚》读未停。明月欲残偎树白，湖山破晓入船青。

自怜病骨禁宵坐，最怕春寒袭梦醒。试取瑶琴弹一曲，恍疑篷底有龙听。
朝抱一印出
刘崧（元代）

朝抱一印出，暮抱一印归。公家有严程，出入焉敢违。

吏曹方劻勷，文牍正填委。力弱惊任隆，劳微愧恩私。
答传宪
曹彦约（宋代）

妙语差肩落燕泥，亨涂骧首化龙堤。
敢酬阁老惭非杜，适见夷龙不为齐。
趣觐可无三节召，送行那有一钱赍。
功名自是平生志，旃罽为庭正可犁。
泛舟浣花东阜狷斋同赋
杨慎（明代）

风檐水槛含清晖，月闰夏五暑气微。山中薜荔幽人带，池上芰荷游子衣。

双鱼六马惯识曲，青蛉白鸥皆忘机。杨雄玄阁不寂莫，杜甫草堂天下稀。
袁氏存仁堂
陈琏（明代）

攻医能愈疾，克己在存仁。一念无非善，满腔都是春。

杏林长茂硕，橘井自奫沦。庆泽来应远，馀波及后人。
楚江秋晓三首 其三
朱朴（明代）

卧闻津吏数江程，白鸟清莎岸岸明。秋色远连湓浦树，人家多绕汉阳城。

残灯野寺钟初动，瘦马河桥客早行。三国废兴何处问，荻花风起又潮生。
过谢家塘少时故居感作六章 其一
姚燮（清代）

十年易三姓，门户多改移。高槐当断垣，叶尽无鸟依。

初旸照霜白，庭草萎以凄。饿犬逐病猫，过牖惊黄鸡。

缅怀夙所历，境在心终疑。晨昏有沧桑，风雪谁预期？
题俞{扌堇}画八景
曹勋（宋代）

清湘列岫拥烟霏，不见灵均吊楚妃。
一带僧园入修绿，待看岳麓雨晴时。
雨阻黑河
徐兰（清代）

天地有此河，墨流独浼浼。黄河曾为圣人清，浊浪咆哮独不改。

曾遥西上势蜿蜒，两旗疆界相钩连。受降城头坐飞将，牧马不敢争河边。

上有共工触破未补之漏天，下有鲛人痛哭不测之深渊。

阳春有脚走不到，那得两岸生人烟。但见奇花塞洲渚，色如人面形如拳。

花里见鱼不见水，一网可以盈一船。饥儿阻雨不须哭，朝鱼暮鱼食尚足。

雷电光中住过春，脚底莓苔黯然绿。天晴曝衣上古原，白骨堆边检金镞。
与叶淳老、侯敦夫、张秉道同相视新河，秉道
苏轼（宋代）

君不见元帅府前罗万戟，涛头未顺千弩射。
至今凤皇山下路，长借一箭开两翼。
我凿西湖还旧观，一眼已尽西南碧。
又将回夺浮山险，千艘夜下无南北。
坐陈三策本人谋，惟留一诺待我画。
老病思归真暂寓，功名如幻终何得。
从来自笑画蛇足，此事何殊食鸡肋。
怜君嗜好更迂阔，得我新诗喜折屐。
江湖粗了我径归，余事后来当润色。
一庵闲卧洞霄宫，井有丹砂水长赤。
西灞草堂为庐陵宋内翰赋二首 其一
黎扩（明代）

闻说西溪上，春风小院开。野蚕成茧尽，江燕引雏回。

竹里围棋局，荷香沁酒杯。晚凉疏雨过，随意步苍苔。
汪正夫为人撰墓志有中金之赠因以二绝戏之
郑獬（宋代）

宝字奇文刻夜台，黄金论价未当才。
诸生可是无豪气，不就韩公乞取来。
彩衣曲
唐文凤（明代）

彩衣兮般般，游子归兮慈母欢。彩衣兮楚楚，游子去兮母心苦。

游子去兮离忧多，母心苦兮将柰何。
寒食夜有寄
韩偓（唐代）

风流大抵是伥伥，此际相思必断肠。

云薄月昏寒食夜，隔帘微雨杏花香。
莫春虎丘第三泉亭子呈同游诸公
邱云霄（明代）

新试单衣迥自宜，幽探况是踏青时。长堤烟暖莎初密，碧水晴娇柳欲垂。

人去云深听法座，客来风满舞雩枝。山泉休许同清洌，题品无心托世知。
送徐圣可十首 其八
王质（宋代）

东望苕溪想月卿，尚怀泉石养精神。倘于归雁亭边见，为道阳关有故人。
木兰花（遐观楼）
晁补之（宋代）

小楼新创堪临远。一带寒山都入眼。人间应未觉春归，楼上已入变柳眼。

风威自与微阳战。雪意不遮残腊换。少须文栋燕双回，来看东城花一片。
六州
佚名（宋代）

炎灵永。长乐助文明。居靖懿，敷皇化，四海升平。慈是宝、万物怀生。耀德不观兵。大治欢声。金辂饬、藻卫天行。春色满皇京。登歌清庙，神祈顾飨，瑄玉纯精。亿万载持盈。膺天贶。尤祥纷委来呈。木连芝三秀，玉烛协和平。仲春月、万杏初荣。整羽卫葱衡。亲款神明。九韶叠奏罄箫笙。上以继咸英。黄流玉瓒，殊庭肸蚃，宸仪回复，景祐遍寰瀛。
菩萨蛮 题钱德钧水村图 珊瑚木难卷二
陆祖允（元代）

当年图画知何处。如今身向沧洲住。吾亦爱吾庐。芸窗几卷书。青山天际小。目送飞鸿杳。试问钓鱼船。芦花浅水边。
游小身岩
胡仲弓（宋代）

千古岩隈迹未尘，几多斧凿幻全身。金身丈六犹言小，绝倒侏儒世上人。
于淮水东赠徽守王行之二首 其一
顾璘（明代）

王尊元直道，顾凯一狂生。邂逅风波地，相看义气倾。

云消山自得，秋近水偏清。握手旗亭暮，那堪去住情。
寿春进祝圣七首·守在四夷
贯休（唐代）

天将兴大蜀，有道遂君临。四塞同诸子，三边共一心。
闍婆香似雪，回鹘马如林。曾读前皇传，巍巍冠古今。
偈颂一百五十首
释心月（宋代）

外息诸缘，心行无路。
入得无门之门，犹较昔日三步。
灵踪不在猿啼处。
所居有梅一株在堂东荒秽中正月二十六日已谢
张耒（宋代）

平生常恨逢梅少，及时江梅无好诗。
寂寞荒山少风味，直须云鬓插斜枝。
庵僧善能求诗赠二绝句 其一
葛胜仲（宋代）

此生任运只腾腾，聊作空山骨观僧。生死由来如幻梦，道人因此识三乘。
题招提院静照堂
韩维（宋代）

道人幽栖地，潇洒临江湖。
江湖置外物，妙观造无余。
匆匆从世役，没没已为愚。
何况毫发间，计画穷万殊。
槛外薝林，几前沈水炉。
世人欲问道，指象聊踌蹰。
寄高邮僧
陈造（宋代）

门巷萧然草不锄，小轩只置两团蒲。
惟师表表丛林秀，眷我凉凉山泽臞。
晨饭每同三韭陋，夜棋常办百筹输。
一书未负西飞翼，满寄清风到座隅。
汉柏
王奕（元代）

肤剥心枯岁月深，孙枝已解作龙吟。
烈风吹起孤高韵，犹作峰头梁甫音。
偈三十五首 其二十六
释祖珍（宋代）

我所得智慧，微妙最第一。众生诸根钝，著乐痴所盲。
晋陵罢任寓居，依韵和陈锐秀才见寄
李中（五代）

掩门三径莓苔绿，车马谁来陋巷间。卧弃琴书公干病，

笑迎风月步兵闲。当秋每谢蛩清耳，渐老多惭酒借颜。

济物未能伸一术，敢于明代爱青山。
答元八郎中、杨十二博士
白居易（唐代）

身觉浮云无所著，心同止水有何情。但知潇洒疏朝市，

不要崎岖隐姓名。尽日观鱼临涧坐，有时随鹿上山行。

谁能抛得人间事，来共腾腾过此生。
远斋顷寄在湖日所作三诗舟中次韵
赵蕃（宋代）

向来吴楚隔，书札苦难通。
信与衢相接，我归公亦同。
寓怀须酒圣，适意岂诗穷。
情性思陶冶，吾宁较拙工。
题曾氏山园十一咏·北山
张栻（宋代）

南山烟雨霏，北山风露多。
衣沾非所惜，屦湿知如何。
题狄彦哲云溪隐居二首
项安世（宋代）

江汉兵余八十秋，后生谁及见前修。
开元遗事无人说，正始诸贤何处求。
此老尚堪矜式在，吾侪欲为子孙谋。
不嗔拱立烦鸡黍，时复敲门系小舟。
五羊遣书问董仲脩 其二
曾丰（宋代）

风雨犹关梦，江山不隔心。宁无疑信意，未得吉凶音。

岁月催人候，春秋得趣深。明年天子诏，沙里得淘金。
寄题悠然阁三绝句
张元干（宋代）

谁标此阁作悠然，万事无非信手拈。
参得东篱把菊意，不妨老远引陶潜。
赠别晏樊父太祝
王令（宋代）

缩伏蒿莱听命沉，旧房孤剑铁尘侵。
方思力举沧溟水，泼杀生平气焰心。
不谓偶君夸意气，无端起我旧胸襟。
男儿合是公侯器，未忍风前堕泪吟。
余本不能棋因病又止酒
舒邦佐（宋代）

围棋赌别墅，斗酒博凉州。
驱之夺名利，谁信可销愁。
不如陶靖节，客至空持瓯。
不如苏东坡，胜败两忘忧。
此心无外累，云净一天秋。
惜花谣
李复（宋代）

摇摇墙头花，浅深争灼灼。
容冶不自持，飘扬成轻薄。
只知朝为春风开，不知暮为春风落。
人心爱春花喜，看花却嫌花结子。
别愁常乱空中絮，年光付与东流水。
今朝还是见花开，明日清阴满绿苔。
寂寞流莺归去后，忍看落日上高台。
有感二首
牟融（唐代）

何事离怀入梦频，贫居寂寞四无邻。诗因韵险难成律，

酒为愁多不顾身。眼底故人惊岁别，尊前华发逐时新。

十年飘泊如萍迹，一度登临一怅神。

搔首临风独倚栏，客边惊觉岁华残。栖迟未遇常鋾荐，

邂逅宁弹贡禹冠。有兴不愁诗韵险，无聊只怕酒杯乾。

何如日日长如醉，付与诗人一笑看。
觅酒於宋伯潜
廖行之（宋代）

典衣无策渐朝衫，早计君毋笑拊骖。
未辨墙头仍翁下，空哦斗北与箕南。
蒲萄不作凉州想，庚癸犹酬褐父谈。
折简更招花下饮，可能离坐亦容参。
途中阻风
吴融（唐代）

洛阳寒食苦多风，扫荡春华一半空。

莫道芳蹊尽成实，野花犹有未开丛。
宣曲二十二韵
钱惟演（宋代）

绛缕初分后，银鐶未解时。
已障纨扇笑，犹捧玉壶悲。
乞巧长生殿，迎风太液池。
雕屏涵火齐，宝帐隔琉璃。
欲买词人赋，空传狎客诗。
蔗浆销内热，琼蕊疗朝饥。
绮蒂桃初熟，红心草欲披。
凌波渡罗袜，向日翳华芝。
素脸分丹柰，香津滴紫梨。
龙梭随振素，獭髓补凝脂。
蓬饵重阳节，金针七夕期。
玉膏尝滵溢，翠盖逐葳蕤。
弦急哀随指，歌长恨入眉。
青鸾惟有舞，赤凤可能疑。
下蔡迷还易，平阳破未知。
髻高钗自坠，腰细佩长垂。
出恐严钟晚，归嫌钿幰迟。
辘轳惊晓梦，鹦鹉漏春思。
魂怨惟愁断，肠柔已自危。
璧珰萤影度，琼户藓花滋。
掩鼻谗难诉，披图悔岂追。
祇应金带枕，聊为达微辞。
慰方石先生病手及口次韵二首 其二 病口
李东阳（明代）

病口慵开兴亦孤，逢人一笑且胡卢。不须更作悬河辩，纵有悬河济得无。
花烛词赠王蕙芳
沈天孙（明代）

比翼双飞宿上林，流苏掩映合欢衾。
香奁赋就怜苏蕙，织出回文寄锦心。
陆丈剑南诗斯远约各赋一首
韩淲（宋代）

镜湖湖上凉风起，枫叶芦花照窗几。笔床茶灶连酒壶，炯然目光动秋水。

平生北固与西江，赢得蚍蜉事訾毁。青城山嘴散关头，岂是甘心放豪侈。

归来玉阶仅方寸，两路又出将使指。几回诏节去徘徊，愠色何曾为三已。

桐庐潇洒非小垒，更向南宫擅词美。轩渠肯受尘鞅羁，汉庭公卿未知己。

我閒访友于溪居，三叹共读公之书。清诗句句律有馀，爱而不见今何如。
秋夕寄友僧
释智圆（宋代）

白云高卧者，滞疾阻相寻。
信断沧洲阔，房扃翠岳深。
寒虫藏坏壁，庭树滴残霖。
早晚同闲话，孤灯照苦吟。
扈从书事
綦崇礼（宋代）

扈从官班近，艰难报效微。又同陪法驾，复共著征衣。

举目江山好，伤心井社非。何当戎马定，却作故乡归。

负郭田园美，迎霜雉兔肥。风尘嗟澒洞，梦寐怅依稀。

圣主兴皇祚，群公翊政机。时平当自劾，还采故山薇。
忆少年
佚名（宋代）

乾坤泰，帝祚遐昌。宇县乐平康。真游降格，宝诲昭彰。宸跸造仙乡。崇妙道、精意齐庄。款灵场。洁豆荐芬芳。备乐奏铿锵。犹龙垂裕，千古播休光。极褒阳。明号洽徽章。
朝修展，春豫谐民望。睹文物煌煌。言旋羽卫，肃设坛场。报本达萧芗。申严祀、礼备烝尝。答穹苍。纯禧沾品汇，庆赉浃穷荒。封人献寿，德化掩陶唐。保绵长。锡祐永无疆。
和虞使君春雨
程公许（宋代）

诗翁高卧沧江上，几为忧民霜鬓毛。
推枕中宵赋春雨，笔锋如莹鸊鹈膏。
送范中济经略侍郎分韵赋诗以元戎十乘以先启
苏轼（宋代）

梁李久乐祸，自焚岂非天。
两鼠斗穴中，一胜亦偶然。
谋初要百虑，善后乃万全。
庙堂选世将，范氏真多贤。
仁风被宿麦，绿浪摇秦川。
号令耸毛羽，先声落虚弦。
我家天一方，去路城西偏。
投竿困障日，卖剑行归田。
赠君荆鱼杯，副以蜀马鞭。
一醉可以起，毋令祖生先。
偈颂六十七首
释原妙（宋代）

百年难遇岁朝春，姹女梳妆越样新。
惟有东村王大姐，依前满面是埃尘。
忆黄天倪
刘弇（宋代）

游丝罥空生别愁，我车欲驾羌无辀。惊风吹花溅红雨，白日西注僚丸投。

青春九十行过半，天脚空随江水流。思君度日倚高阁，时把长怀寄寥廓。

古人不愿身后名，但愿即时一杯乐。安得此身生羽翰，高鶱便似追飞鹤。
失调名
佚名（宋代）

语燕飞来绕画梁。
冒雨往玉照堂观梅戏成长篇
张镃（宋代）

幽人占断烟波景，不但春风翠红整。绕堂交互玉崚嶒，月中日下光迷影。

连年勾引客来看，传得梅声满世间。西湖处士英爽在，大叫称屈挝天关。

拜言臣生太清苦，孤山昏晓搜寒句。水边篱畔识疏斜，若说栽梅臣实祖。

五湖散人张志和，读霓不中原夫科。门前水擅南湖号，也种梅花数百窠。

贪吟岂悟无閒字，置之度外犹馀事。掩臣梅誉最难堪，荐菊泉荒空庙祀。

帝曰往哉女雨师，张园梅开正及时。风标雾锁两旬日，今岁且使游行稀。

从来奇观偏宜罕，何妨别具看花眼。不须缘木及守株，时来一釂玻瓈盏。

晴多每厌蜂蝶狂，妖浓不类南枝香。未如就作水仙戏，水精缨佩鲛绡裳。

素鳞宫阙龙牙床，瑶麟琪凤森骞翔。洗湔尘坌凝冰霜，是名清净富贵乡。

举瓢无庸酌天浆，芳槽压酒银淋浪。桃花流水名渐彰，一醉百榼嗤斗量。

和靖此乐恐未尝，大痴小黠声利场。得失分定休自忙，诗成鲤鱼为传将。

一阅嗔妒俱巳忘，却须信我计颇长。
九日奉呈同僚四绝句
陈傅良（宋代）

小雨廉纤仅滑泥，强随年少更攀跻。
欲凭最上浮图望，晚稻如今齐未齐。
次唐彦猷雇亭林韵
张尧干（宋代）

兰若王家像，相望博陆居。
衣冠尘易暗，箫鼓祭全疎。
草色侵花径，潮声过夕墟。
遗风犹可想，吊古一觞余。
华山
李洞（唐代）

碧山长冻地长秋，日夕泉源聒华州。万户烟侵关令宅，

四时云在使君楼。风驱雷电临河震，鹤引神仙出月游。

峰顶高眠灵药熟，自无霜雪上人头。
送雷赴漕召
曹彦约（宋代）

几年分阃作遨头，又拥皇华岁两周。
岂有休声勤注倚，尚持英两但咨诹。
只今衮职须谁补，自古官身可自由。
相业青徐宁有定，好将功业张吾州。
阻风南康何郡丞招游庐山白鹿洞
李孙宸（明代）

丹梯万仞上虚无，几度经行入望孤。祇为风波淹画舫，翻便杖屦到蓬壶。

云边欲采三珠树，涧底时逢九节蒲。不是使君心似水，可能踪迹混江湖。
张三馆有前岁赴举时题字处作 其一
刘敞（宋代）

羁旅关东来献书，还曾题柱宿匡庐。自知不及相如健，重到曾无驾驷车。
纪游二首
张献翼（明代）

萍聚长干兴未穷，劳劳亭外起寒风。
只今海内称兄弟，半在当筵气概中。
水龙吟·腰刀首帕从军
李璮（宋代）

腰刀首帕从军，戍楼独倚间凝眺。中原气象，狐居兔穴，暮烟残照。投笔书怀，枕戈待旦，陇西年少。欢光阴掣电，易生髀肉，不如易腔改调。
世变沧海成田，奈群生、几番惊扰。干戈烂漫，无时休息，凭谁驱扫。眼底山河，胸中事业，一声长啸。太平时、相将近也，稳稳百年燕赵。
鹊桥仙·辛夷花落
朱彝尊（清代）

辛夷花落，海棠风起，朝雨一番新过。
狸奴去后绣墩温，且伴我日长闲坐。
笑言也得，欠伸也得，行处丹鞋婀娜。
簸钱斗草已都输，问持底今宵偿我。
和虞守钓台四首
姜特立（宋代）

龙衮羊裘孰重轻，当时俱是一书生。
相忘道术仍忘势，超出人间万古情。
秋夜同周著作宿娄浦
高启（明代）

小廨寒依竹浦云，酒阑相对说离群。
一声新雁谁先听，今夜江南我共君。
次韵相之木犀六首 其三
周紫芝（宋代）

西湖南北两边山，牢落孤芳不奈闲。好遣长须挽黄粟，付他桃叶伴云鬟。
寄李馀卧疾
姚合（唐代）

穷节弥惨栗，我讵自云乐。伊人婴疾恙，所对唯苦药。

寂寞行稍稀，清羸餐自薄。幽斋外浮事，梦寐亦简略。

雪户掩复明，风帘卷还落。方持数杯酒，勉子同斟酌。
南红门外 其三
弘历（清代）

杏红李白柳青丝，黄鸟缗蛮语亦奇。春色春声饶野趣，垂鞭佳处意为迟。
圣泽泉
李梦阳（明代）

嘈嘈鸣山泉，日日喷悲壑。日照一匹练，空中万珠落。
赠钟汝楫
陈造（宋代）

坐窗雨萧萧，出户泥活活。
旅食向六旬，淫霖破七八。
旧新佳客断，局陋不可活。
钟郎卷衔袖，诗与人秀发。
诵之未数纸，骤觉阴氛豁。
壮如秋涛涌，清比哀玉戛。
骚人咏香草，不足供采捋。
诗人深堂奥，掉臂欲排闼。
应接殊不暇，愧耻那容刷。
正宜长聚集。慰我抱饥渴。
不见动十日，有力苦见夺。
转头二十年，梦觉几电抹。
我甘鼯五穷，子亦狼载跋。
川增得深敬，外此本毫末。
别语忽见谂，回肠隐胶葛。
乘除等寒暑，休王有回斡。
豫章出林迟，出乃千丈拔。
天居五云处，往矣侪俊杰。
当念淮出阳，有人晞短发。
噬肯回叶舟，谭妙共蔬粝。
莺啼序·春晚感怀
吴文英（宋代）

残寒正欺病酒，掩沉香绣户。燕来晚、飞入西城，似说春事迟暮。来船载、清明过却，晴烟冉冉吴宫树。念羁情、游荡随风，化为轻絮。

十载西湖，傍柳系马，趁娇尘软雾。溯红渐、招入仙溪，锦儿偷寄幽素。倚银屏、春宽梦窄，断红湿、歌纨金缕。暝堤空，轻把斜阳，总还鸥鹭。

幽兰旋老，杜若还生，水乡尚寄旅。别后访、六桥无信，事往花委，瘗玉埋香，几番风雨。长波妒盼，遥山羞黛，渔灯分影春江宿，记当时、短楫桃根渡。青楼仿佛。临分败壁题诗，泪墨惨淡尘土。

危亭望极，草色天涯，叹鬓侵半苎。暗点检，离痕欢唾，尚染鲛绡，亸凤迷归，破鸾慵舞。殷勤待写，书中长恨，蓝霞辽海沈过雁，漫相思、弹入哀筝柱。伤心千里江南，怨曲重招，断魂在否？
叠罗红，开迟旬日，始放尽
范成大（宋代）

襞积剪裁千叠，深藏爱惜孤芳。
若要韶化展尽，东风细细商量。
霜天晓角
甄龙友（宋代）

峨眉仙客。四海文章伯。来向东坡游戏，人间世、著不得。去国谁爱惜。在天何处觅。但见尊前人唱，前赤壁、后赤壁。
偈六首 其四
释法智（宋代）

一不成，二不是，火云堆里秋风起。堪笑耘田车水翁，手脚忙乱同儿戏。

同儿戏，有巴鼻。但得丰年贺太平，四海五湖皇化里。
奉题仙屏中丞舟行杂咏诗卷，并以留别 其二
丘逢甲（清代）

章江流汇贡江清，官舫银灯吊古情。如此英雄犹讲学，本来儒者总知兵。

枢臣不掣先生肘，父老咸知新建名。此去正衔巡抚命，匡时端合比文成。
伤春
华岳（宋代）

衣袂怯春寒，春在江南岸。
我意正伤春，复被春萦绊。
一雨胭脂湿，万壑冰澌泮。
撩我惜春心，与春伤烂漫。
柳垂不染丝，织成愁一片。
杏吐无烟火。烧碎肠千断。
忆昔腰如柳，柳腰轻易按。
忆昔面如花，花面娇难唤。
人不似春芳，随处得看玩。
因春忆美人，不见徒扼腕。
何时醉卧花柳中，一笑千金不容换。
如梦令 其一 中吕思情
周邦彦（宋代）

尘满一絣文绣。泪湿领巾红皱。初暖绮罗轻，腰胜武昌官柳。

长昼。长昼。困卧午窗中酒。
送欧阳广明游仰山兼简慈书记二首 其二
王庭圭（宋代）

不畏霜风射眼酸，要登峰顶作奇观。连天野水微生绿，隔岸官梅已破寒。

试共嵇康寻石髓，要随杜老逐金鞍。归来山鸟迎人闹，应是怪君犹布襕。
和群鸥
赵希逢（宋代）

素衣缟服道家流，羽化江湖作白鸥。
清节夷齐无以过，可怜不解饿沧洲。
浪淘沙 听雨怀素芝
曹景芝（清代）

夜雨打疏寮。不住潇潇。一灯红瘦不禁挑。脉脉怀人愁独坐，坐又无聊。

听尽漏迢迢。心字香消。相思人远梦都遥。何日西窗同剪烛，絮语深宵。
丰山小憩
杨万里（宋代）

归路元无远，行人倦自迟。
野香寒蝶聚，秋色老枫知。
得得逢清荫，休休憩片时。
江山岂无意，邀我觅新诗。
题韩溪诗 其一
文彦博（宋代）

韩信未遭面主顾，萧何亲至此中追。君王有意争天下，不得斯人未可知。
岳市胜业寺悦亭
戴复古（宋代）

寻幽揽胜老犹勤，但觉吟身瘦几分。
净洗一生尘上眼，细看七十二风云。
又一绝
王十朋（宋代）

归客来登至喜亭，喜归兼喜峡江平。当时作记文章伯，不止文章得美名。
范蜀公挽诗
李廌（宋代）

重望晋随会，清明越大夫。
忘身安社稷，寄傲老江湖。
黼冕固已远，黄金犹可模。
旌贤宜异数，愿上孝宣图。
上行杯（与本调不同）
冯延巳（五代）

落梅暑雨消残粉，云重烟深寒食近。罗幕遮香，
柳外秋千出画墙。
春山颠倒钗横凤，飞絮入帘春睡重。梦里佳期，
只许庭花与月知。
珊瑚井
韩上桂（明代）

石鏬写清泉，云透南溟底。一掬醒心魂，观涛徒为尔。
叙别
唐彦谦（唐代）

谯楼夜促莲花漏，树阴摇月蛟螭走。蟠拏对月吸深杯，

月府清螭玉兔吼。翠盘擘脯胭脂香，碧碗敲冰分蔗浆。

十载番思旧时事，好怀不似当年狂。夜合花香开小院，

坐爱凉风吹醉面。酒中弹剑发清歌，白发年来为愁变。
匡庐云海歌
李茹旻（清代）

匡庐高峙南斗旁，盘根纠结连荆扬。云气万顷中伏藏，顷刻状态千诪张。

夜半天鸡引圆吭，春风吹我来上方。下看云族嘘蜂房，蓬勃争吐香炉香。

乱如泉涌堆陂塘，散漫星海罗昆冈。河源江派初滥觞，纵横喷薄相撞搪。

赤岸水阔通银潢，上朝紫极排天阊。呵叱云雷雨八荒，坐令下界寿而康。

不然四极任徜徉，西攀若木东博桑。呜呼噫嘻观止矣，将视齐州九点如稊糠。

君不见金轮才出东溟底，鲸波倏忽敛奇诡。海中行复扬尘起，沧海桑田类如此。
舟中晓赋
陆游（宋代）

木落霜清水鸟呼，扁舟夜泊古城隅。
吹残画角钟初动，低尽寒空斗欲无。
浪迹已同鸥境界，远游方羡雁程途。
高樯健席从今始，遍历三湘与五湖。
戏咏咸蛤
张镃（宋代）

盐作栖巢涕作脂，樽前风味不胜低。纵教一衲被云水，无奈胸中著淤泥。
题天风海涛
林希逸（宋代）

亭后千寻屴崱峰，亭前万里见晴空。山藏落照生新月，海涨轻涛带晚风。

世事浮云变今古，客游镵石遍西东。近檐溜雨霜皮柏，却是渠曾识晦翁。
简虞子建
张镃（宋代）

虞君借屋王城里，闭门端从穷经史。
游谒俱非射利徒，名公往往为如已。
年来清贫渐到骨，造命由天常自委。
属客虽悭北海樽，出街尚矜东郭履。
我交英彦固不少，易足足知君诚鲜矣。
连朝雪片大似掌，平地未尽俄复止。
今晨晹光炙瓦垄，旋滴虚檐声不忆。
竹间鸟雀快飞鸣，庭下儿童争跳喜。
叩关过我未及款，首问雪诗曾有几。
自云危楼开破牖，尽见山屏群玉倚。
远从台馆听笙箫，更煮鲑鱼倾浊醴。
呼儿诵我湖上句，聊当清歌摇醉耳。
初闻不觉忽自哂，过奖翻令增愧耻。
屡称非伪弗许辩，更爱无心真绝比。
纷纷驰谷跨深坑，敬禄贪荣颡流泚。
辛勤纵得席暂暖，争坐成群又催起。
岂若高蹈身不与，裹布羹蔬藉温美。
乘閒书纸本非诗，切勿多传召嗤鄙。
寄郑伯元
赵蕃（宋代）

文学崔斯立，才名郑广文。
传闻定省暇，不废簿书勤。
流落谁如我，交亲更念君。
水西佳绝处，诗就想超群。
颂 其二
陈易（宋代）

个中端的有谁知，知者归来到者稀。即见即闻还错会，离声离色转乖违。

山青水绿明玄旨，鹤唳猿啼显妙机。有意觅渠终不遇，无心到处尽逢伊。
送叶通判赴阙
王庭圭（宋代）

乃翁共试蓬莱殿，笔力翻澜泻河汉。联镳并出日华门，燕罢缀河风雨散。

家声烜赫今益昌，高车大马何煌煌。江头相遇初识面，握手一笑仍悲伤。

独把穷愁老岩谷，喜见高年有此郎。如今又作摩霄去，河看锵玉侍明光。
题画册四时小景 其四
程敏政（明代）

一夜溪山雪，乾坤似玉壶。捲帘孤坐处，佳境入诗无。
与姚令生日题宝云寺
廖刚（宋代）

年登五九百无成，谁与焚香祝寿龄。浊酒一杯萧寺里，清风犹喜对华亭。
昙花
张湄（清代）

采自猊床象座前，紫霞一片映青莲。优昙不是人间种，色相应归忉利天。
卧疾
张籍（唐代）

身病多思虑，亦读神农经。空堂留灯烛，四壁青荧荧。

羁旅随人欢，贫贱还自轻。今来问良医，乃知病所生。

僮仆各忧愁，杵臼无停声。见我形憔悴，劝药语丁宁。

春雨枕席冷，窗前新禽鸣。开门起无力，遥爱鸡犬行。

服药察耳目，渐如醉者醒。顾非达性命，犹为忧患生。
月下弹琴记集句诗二十首 其三
李桢（明代）

寒蛩唧唧树苍苍，城上高楼接大荒。午夜漏声催晓箭，六街晴色动秋光。

满庭诗景飘红叶，此地悲风愁白杨。舞袖弓鞋浑忘却，人间惟有鼠拖肠。
赞木庵和尚
释咸杰（宋代）

面目森严，语言希差。
不出飞猿岭，道声蔼天下。
活懒庵不传之岭，死衲僧虚头话霸。
五坐道场，丛林增价。
稽首拜手，虚空贴卦。
眉州试院喜雨大醉次日即别去
何绍基（清代）

桑下佛缘恋难去，况我眉州十日住。高风景跂三苏祠，古荫婆娑双柏树。

竹阴逭暑嘉宴开，倒冠落佩方裴回。主人敬客还拘礼，客多酒勇纷喧豗。

雷声下天来卷屋，电光倒吸杯中渌。池底龟鱼迅欲飞，镫前雨脚森成束。

乌乎坡老神乎神，不解自饮喜饮人。赏余疥壁好诗句，快雨为洗筵间尘。

坡诗道雨妙如雨，我能洛诵清肺腑。杯停雨歇天宇空，坠句零篇尚堪咀。

颓然一卧凉浸肌，梦里犹呼事大奇。天晴日出成挥手，却和渊明《止酒》诗。
呈巩睡翁
周文璞（宋代）

家本汶阳县，累世事耕蚕。
室庐既焚荡，飘零住江潭。
幼及识故既，颇闻乡里谈。
最盛阳和时，梨杏春酣酣。
岱宗富栝柏，孔林存欃檀。
乡闾鼎其中，实号玉檐檐。
去年拜睡翁，知是山堂孙。
渊流京洛旧，尺度欧梅间。
昨梦返故里，有翁作司南。
俚语驰寄之，何以镌冥顽。
上元即事四首
程公许（宋代）

懒慢无才可热官，良辰何以博亲欢。
翻思田舍朋簪盍，浊酒青灯语夜阑。
赠雁
张镃（宋代）

我自江乡有姓名，相逢契合义相亲。
连行几宿来栖草，戢翼常时想避人。
石岸风高难到县，今宵船住定为邻。
南湖若肯寻幽隐，却把衷肠自缕陈。
舟中秋日感怀 其三
冯彬（明代）

碧水丹山又换秋，片帆高挂楚江头。远天云树迎秋态，落日烟江动客愁。

金井月凉梧影瘦，瑶台风冷桂香浮。箫声入夜疑仙过，万里怀人十二楼。
至鄂期年以饟事不给於诗己亥夏五廿有八日始
岳珂（宋代）

宵声传柝重城闭，晓漏迷钟古寺荒。
仰看繁星垂四野，不知身世变炎凉。
开德天王台诗
李若水（宋代）

还家十日坐井底，北风吹我上高台。
亭亭寒日光彩薄，幕空云影低徘徊。
半折老木卧崖腹，衔枯野鹊时到来。
沙飞客眼展不尽，雉楼向我争崔嵬。
故人天涯云水隔，童背酒壶聊自开。
胸中叠厅浇不下，旁人已潮红满腮。
西湖百步水作界，北城万瓦烟成堆。
十年黄土涴双足，把筇今日踏霜苔。
登高能赋我辈事，莫惜淡墨留墙隈。
后日重来拂石坐，山阴陈迹空自哀。
寄阮弘济兼简杨亨衢少府
郭钰（元代）

旧时文物数江东，谁似风流阮嗣宗。红袖醉歌《金缕曲》，牙旂归导玉花骢。

神仙元与尘埃隔，宾客多应气概同。寄语龙泉杨少府，园花不减旧时红。
送丹阳采访
徐安贞（唐代）

郡县分南国，皇华出圣朝。为怜乡棹近，不道使车遥。

旧俗吴三让，遗风汉六条。愿言除疾苦，天子听歌谣。
题豆馆
张舜民（宋代）

关头日落薄衣襟，又对丛芦拥鼻吟。
尘土十年缠马足，只凭双鬓照归心。
题山水画
刘崧（元代）

遥峰隐隐白云层，乔木春阴落紫藤。野客欲归茅店晚，赤栏桥外见鱼罾。
送王梅州二首
刘克庄（宋代）

州境与潮邻，徐行止浃旬。
瘴乡元一气，盐子亦吾民。
日晏烟岚敛，兵馀户口贫。
定将田里事，闭合细条陈。
题缑氏山王子晋祠
郑文宝（宋代）

秋阴漠漠秋云轻。缑氏山头月正明。
帝子西飞仙驭远，少右何处夜吹笙。
道人北山来
王安石（宋代）

道人北山来，问松我东冈。
举手指屋脊，云今如此长。
开田故岁收，种果今年尝。
告叟去复来，耘锄尚康强。
死狐正首丘，游子思故乡。
嗟我行老矣，坟墓安可忘。
湖上意
宋无（元代）

晚过鸳鸯浦，无心唱采莲。
莫嗔兰浆急，为要趁前船。
秦州道中书所见简袁同知
王祎（明代）

入得秦州境，川原生意多。
春田无旷土，雪水有深波。
鹃韵兼鹦鹉，驴纲带罝驼。
州侯有佳政，五巉竞闻歌。
用赊韵简贾新之
赵蕃（宋代）

洛阳人物旧传夸，殊县相依得贾鼓。
鲁殿独余多劫火，玄都看尽几番花。
寓怀不但篇章好，评古犹多论议哗。
问我若为成间阔，路经墟落苦嫌赊。
南园十三首·其八
李贺（唐代）

春水初生乳燕飞，黄蜂小尾扑花归。
窗含远色通书幌，鱼拥香钩近石矶。
谢戴安抚书院额
释印肃（宋代）

普庵以此香，回向大居士。
幻尽觉圆者，妙意难遮覆。
惠我二笔端，三昧非迷悟。
世间岂识知，何处寻门户。
六字光慈化，千古人钦慕。
象出普庵名，天龙常守护。
法本付贤侯，利益何穷数。
伤嗟逐末流，忙忙失元路。
千里万里体无间，世世世间非我所。
谢安抚，云轩密布巴陵时，
愿长青眸垂一顾。
奉诚园闻笛
窦牟（唐代）

曾绝朱缨吐锦茵，欲披荒草访遗尘。
秋风忽洒西园泪，满目山阳笛里人。
武安至涉县作 其二
申颋（清代）

高秋霜气轻，爱兹山日暖，攀援不辞劳，取路快迂缓。

我仆犹深谷，我身已绝巘。往往数武间，相失隔回转。

人声谷响传，云散岩姿展。平冈耀丹葩，乱石翳苍藓。

细泉行履舄，肃籁鸣丝管。山深日易昏，投林鸟能返。

吾亦寻所依，云际辨鸡犬。山家少茅茨，凿崖开客馆。

供食无兼味，民淳风俗俭。饭罢呼主人，挑镫话款款。
韩太傅生日
陆游（宋代）

珥貂中使传天语，一片惊麈飞辇路。
清霜粲瓦初作寒，天为明辇生帝傅。
黄金饰奁雕玉觞，上尊御食传恩光，紫驼之峰玄熊掌，不数沙苑千群羊。
通天宝带连城价，受赐雍容看拜下。
神皇外孙风骨殊，凛凛英姿不容画。
问今何人致太平？绵地万里皆春耕。
身际风云手扶日，异姓真王功第一。
钱再赋二诗复用前韵钱云家无置锥之地寓居僧舍有为题米疏者 其二
王十朋（宋代）

无田种秫似渊明，却说归耕似不情。食粥鲁公宜乞米，不妨千载有馀清。
颂古二十一首
释心月（宋代）

国师样子太慈悲，入草何如出草时。
射透九重圣箭子，依前特地隔天涯。
白团扇
刘琏（唐代）

团团明月比容辉，淅淅秋风想翠微。莫遣尘埃悲箧笥，可人还忆暑凉时。
送江西周尚书赴滑台
陈陶（唐代）

楚谣襦裤整三千，喉舌新恩下九天。天角雄都分节钺，蛟龙旧九罢楼船。

昆河已在兵钤内，棠树空留鹤岭前。多病无因酬一顾，鄢陵千骑去翩翩。
杜侍郎挽词三首
陈师道（宋代）

美政真吾母，名家更杜陵。
于张从昔少，鲁卫至今称。
丝竹中年好，词华夙世能。
周南棠棣传，平世几人登。
横塘道中
朱颖（清代）

舴艋横塘破晓烟，薄寒风物爱翛然。数峰青出疏林外，一刹红遮断岸边。

茅舍互歌打稻侣，湖桥挝鼓卖鱼船。从今不独耽丘壑，更拟村居度晚年。
过疏山化士求谒
释慧空（宋代）

南来雨宿仍风餐，蛮溪鬼洞三年还。丛林龙象老衲死，处处钟鼓空云山。

独闻疏山有尊宿，不减当年矮师叔。欲求法雨洗蛮烟，正恐斋厨窘炊玉。

道人忽从山中来，要乞上方香饭回。我方痴坐视屋壁，毛孔要须香七日。
真寂八景 其六 松隐堂
张宁（明代）

地僻秋常蚤，窗明月已高。无人访幽寂，惟有鹤来巢。
次韵秋日书怀
李流谦（宋代）

官共冰雪冷，身如鸥鹭閒。
更无人问字，只有分看山。
莫厌萧条里，全胜汹涌间。
秋来笋成束，匕筹未须悭。
句
孟宾于（唐代）

远树连沙静，闲舟入浦迟。（《夏日曲江》）

帘垂群吏散，苔长讼庭闲。（赠徐明府，并《诗中旨格》）

去年曾折处，今日又垂条。（《柳》以下《吟窗杂录》）

早知落处随疏雨，悔得开时顺暖风。（《落花》）

千家帘幕春空在，几处楼台月自明。（《落花》）

腊雪化为流水去，春风吹出好山来。（《雪霁》）

昔日声尘喧洛下，近年诗句满江南。（《寄李昉》）

匝地人家凭槛见，远山秋色卷帘看。（《永州法华寺高轩》，

《诗话总龟》）

蟾宫空手下，泽国更谁来。

水国二亲应探榜，龙门三月又伤春。

仙鸟却回空说梦，清朝未达自嫌身。

失意从他桃李春，嵩阳经过歇行尘。

云僧不见城中事，问是今年第几人。

因逢日者教重应，忍被云僧劝却归。（宾于应举，

卜于华山神。一年乞一珓，凡六掷而得吉兆。后果验，

每年下第有诗。《郡阁雅谈》）
柳梢青（邵武熙春台席上呈修可叔）
赵师侠（宋代）

矫首遐观。崇台徙倚，心目俱宽。一水萦蓝，群峰耸翠，天接高寒。

平生江北江南。总未识、闽中好山。雨暗前汀，云生衣袂，身倦跻攀。
江侯邀予作山水书以赠天
王当（宋代）

江侯乐山水，誓卜山水居。
游戏天目道，箬帽跨蹇驴。
村童习识天，拍手知且呼。
行行不知顾，心与山水俱。
于兹且几年，所得应有余。
云胡不知厌，要予写诸图。
昔者少壮日，戏墨谩妻奴。
今衰眼目暗，笔砚久已疏。
书来不得谢，督迫畴敢徐。
图成不自识，浓淡恣所如。
云深雾莫测，中恐藏於菟。
人生孰非幻，作观随有无。
江侯乐山水，何考其真欤。
作诗调江侯，江侯其晓诸。
观毕勿遽弃，酱瓿尚可糊。
景祐孟冬祭神州地祗二首
佚名（隋代）

削平伪邦，嗣兴鸿业。
礼乐交修，仁听雇洽。
柔祗坟享，量币攸揶。
侑坐延灵，神休允答。
答文与可以六言诗相示因道济南事作十首 其六
苏辙（宋代）

扬雄执戟虽久，陶令归田未能。眼看云山无奈，神伤簿领相仍。
次韵秀野早梅
朱熹（宋代）

可爱红芳爱素芳，多情珍重老刘郎。疏英的皪尊中影，微月黄刘句里香。

胸次自怜真玉雪，人间何处有冰霜。巡檐说尽心期事，肯醉佳人锦瑟傍。
为林朗庵题泰山秦刻二首 其二
沈瑜庆（清代）

金石名家亦太偏，莫求遗草累逋仙。状元宰相皆精鉴，南渡风流有格天。
赠邹医
韩驹（宋代）

华陀一卷世不留，玉函三十龙宫收。奇方异诀上帝求，稚川肘后真悠悠。

东京仲景儒家流，韵疏思密岂自由。妙技乃与俞跗侔，后来继之有髯邹。

二子天授非人谋，内经岁久误弗雠。髯独覃思穷披搜，草木寒温脉沉浮。

如磁取铁无虚投，朅来游梁自高邮，翰林杂试推君优。

天廷锡带涂精镠，我穷羁旅古汴沟。有妇抱病柴门幽，巫医百请不颔头。

卒然邀君为停辀，决去沉痾如决疣。自言不取千金酬，只求一诗当琳璆。

高风绝艺两罕俦，我才不迨前人羞。祝君尚壮勉勿休，自致名誉倾公侯。
顾常德请游德山
黄公辅（明代）

画鹢乘流访德山，胜心高翥共跻攀。昆卢阁上钟声度，苍桂枝头鸟语闲。

皓魄分辉侵燕席，红霞散彩入酡颜。不辞剪烛留连兴，携得秋光翠色还。
句
刘褒（宋代）

泉石膏肓鍼不得，半岩明月夜猿啼。
大雪歌
陆游（宋代）

若耶溪头朝暮雪，鸦鹊堕死长松折。
横飞忽已平屐齿，乱点似欲妆帘缬。
放翁凭阁喜欲颠，摩娑拄杖向渠说：莫辞从我上嵯峨，此景与子同清绝。
银杯拌蜜非老事，石鼎煎茶且时啜。
题诗但觉退笔锋，把酒未易生耳热。
扶衰忍冷君勿笑，报国寸心坚似铁。
渔阳上谷要一行，马蹄蹴踏河冰裂。
余自南赣赴抚山东
唐胄（明代）

宦辙每相逐，乡缘独何奇。竹枝插老菊，天亦怜衰痴。

吾子胸中插，清荷映涟漪。健鹗秋气雄，方欲凌云飞。

携樽不能劝，春风吾自卮。无端桑梓谈，鼓角星河低。

滔滔触人声，一夜杨梅矶。明朝古处州，旌旆看青齐。
冬日
翁定远（宋代）

迟明骑马谒朱门，安得梅花入梦魂。
惭愧高人眠正熟，一生知不受人恩。
咏梅五十首呈史尚书
释绍嵩（宋代）

岸树低欹一雪余，此花风韵更清姝。
江亭独倚栏干处，日影描窗人画图。
周玉绳年兄迁居道院屡疏乞身初夏过访漫赋 其一
李孙宸（明代）

城东道院静，聊得谢扳援。易退知臣意，留行哪主恩。

飞花过初夏，伏枕足閒门。共有冥鸿思，风尘未敢论。
柳絮二绝
洪咨夔（宋代）

造化勿忘还勿助，精神非色亦非空。
残云初雪雍容甚，高下东风点乱红。
仙宫庙
邹浩（宋代）

千仞巉岩一径通，可扪天处是仙宫。婵娟并席谁家子，缥缈吹衣万窍风。

初月淡笼眉拂拂，晚云低绕鬓𩮀𩮀。邦人不复知端的，但说常能助岁功。
诉衷情·夜深人悄漏声残
长筌子（金朝）

夜深人悄漏声残。秋色满江干。寒烟野塘横渡，谁写画图间。风沥沥，月弯弯。坐更阑。宝鼎香烬，银汉星稀，蝶梦飞还。
行香子 木去金
王吉昌（元代）

木隐金形，金色浮存。木森森、有像称尊。全凭火力，逗引游魂。自客先还，独存主，各归根。去住＊分，性命云屯。乐天真、默默昏昏。养成阳体，霞步高奔。得傲玄玄，跻寿域，出乾坤。
江南好 其一 八钟楼
许英（清代）

楼轩敞，远寺送疏钟。四面悠扬鸣晓暮，数声断续听西东。

槛外夕阳红。
避地泉州作
林朝崧（清代）

百口飘零乍定居，刺桐花下理琴书。故人万里无消息，日日临江钓鲤鱼。
冬日
陈藻（宋代）

冬日何曾短，寒更有许长。
红炉那作伴，白发早还乡。
旧酒谁赊饮，新诗自写藏。
故人思不见，独绕野梅香。
苍梧谣 其二
张友书（清代）

愁。底事依人不去休。难抛却，心上与眉头。
送徐国录守英德
释善珍（宋代）

君侯少举摩天翮，笔阵堂堂万人敌。上书自请斗大州，不独爱闲犹爱石。

爱闲庭讼自简寂，爱石不同牛李癖。参军主簿公举刺，何必喜怒见颜色。

高台盛贮锦屠苏，何如烟林土花碧。公馀共赏有欢伯，语妙一笑欲堕帻。

假令鳌禁未遭遇，传至鸡林能别识。大材小用从古然，善舞岂曾嫌地窄。

愧无肤寸可及物，叠盖重金竟何益。霜寒系舟峡江侧，应念坡仙抚遗迹。

江流可沿深可𣂏，此水至洁能纳污。
刘晁之家园六咏·翠螺
姜特立（宋代）

绕旋曾不费跻攀，累土为基耸髻鬟。
恰似洞庭湖上望，烂银槃里封君山。
平阴张澄居士隐处三诗 其二 复庵
黄庭坚（宋代）

舂粮出求仁，行李弥宇宙。久客渺愁人，马饥仆夫瘦。

归来一丘中，万事不改旧。禾黍锄其骄，牛羊鞭在后。

隐几天籁寒，六凿忽通透。
早发承甫馆寄登州待制
刘季孙（宋代）

水亭潇洒离尘开，一醉扁舟载月回。马首西归怀底事，只随晓日望蓬莱。
野有梅思君子也君子在野感物而托兴焉
周巽（元代）

野有梅，山有璞。岁将晏兮，微霰初落。我思美人，如玉追琢。

山有璞，野有梅。岁云暮矣，飞雪皑皑。美人既见，我心孔谐。

吁嗟美人兮，赠我以琼英。酬以佩玦，聊结中情。愿守贞白，毋渝初盟。
安乐窝中吟
邵雍（宋代）

安乐窝中三月期，老来才会惜芳菲。
自知一赏有分付，谁让黄芳无孑遗。
美酒饮教微醉后，好花看到半开时。
这般意思难名状，只恐人间都未知。
题立斋天台图
王柏（宋代）

留题已是十年前，展卷重看思惘然。
汝以不言传至道，岂如吾道以言传。
蓝涧杂诗五首 其一
蓝仁（明代）

郭外茅亭小，门前涧水清。诸生时问字，野老尽知名。

移竹须春雨，看山待晚晴。年来疏懒甚，著述苦无成。
凶宅
白居易（唐代）

长安多大宅，列在街西东。
往往朱门内，房廊相对空。
枭鸣松桂树，狐藏兰菊丛。
苍苔黄叶地，日暮多旋风。
前主为将相，得罪窜巴庸。
后主为公卿，寝疾殁其中。
连延四五主，殃祸继相钟。
自从十年来，不利主人翁。
风雨坏檐隙，蛇鼠穿墙墉。
人疑不敢买，日毁土木功。
嗟嗟俗人心，甚矣其愚蒙。
但恐灾将至，不思祸所从。
我今题此诗，欲悟迷者胸。
凡为大官人，年禄多高崇。
权重持难久，位高势易穷。
骄者物之盈，老者数之终。
四者如寇盗，日夜来相攻。
假使居吉土，孰能保其躬。
因小以明大，借家可喻邦。
周秦宅崤函，其宅非不同。
一兴八百年，一死望夷宫。
寄语家与国，人凶非宅凶。
偶题二首
刘克庄（宋代）

莫耗官仓粟，休贪御手羹。
新年采薇食，诗比旧年清。
赠楚孝子无学居士
孙继皋（明代）

百里双亲隔夜台，三春寸草折寒灰。伤心易老乾坤窄，归骨重埋道路哀。

宿伴空山思转剧，泪沾新冢梦初回。遥知周匝松楸外，两两青天吊鹤来。
次韵北涧禅师留别
高斯得（宋代）

维北有深涧，其中贮幽泉。
兹泥不可滓，万境涵澄鲜。
老人挹其流，浊世相周旋。
清寒涤腴腻，八解不敢专。
我来宿招提，逾月从金仙。
解后涧濒老，笔力回百川。
参寥一以去，诗宗久无传。
阿师佩密印，绝后如光前。
禅房竹色静，秋深暑将阑。
双岩傥入梦，寄予白云篇。
玩丹砂 赠刘处玄
马钰（金朝）

无作无为道庶几。不须把钓坐渔矶。常清常净好根基。玉液通传心绝虑，金光溉济性忘机。处玄通妙合三机。
九日登寿沙城楼
李曾伯（宋代）

偶因萸菊到城头，手揽潇湘一片秋。
西北黄尘甭远徼，东南紫气盛中州。
众山环拱皆衡麓，一水横陈是橘洲。
且酌芳樽酹千古，去来鸥雁自沉浮。
绍定三年寿明仁福睿皇太后册宝九首
佚名（隋代）

帝阙肃开，天阶坦屐。
霓旌羽盖，导务坼术。
匪夸雕琢，匪矜繁丽。
兹谓盛行，亿载千几。
慧林遇薄传正吕子进闲谈
孔武仲（宋代）

粲粲西台彦，恂恂华省郎。
相过金城静，纵语春画长。
逍遥喜庄生，傲诞尤嵇康。
纨扇不须摇，窗间襟袖凉。
补裘痛怀先祖
罗泽南（清代）

冷雪凝阶二月初，羊裘补得胜华裾。风霜记否当年苦，典尽春袍送读书。
题柘城怀古亭
葛胜仲（宋代）

陈本太姬封，卒以夏姬乱。君臣同宣淫，父子并遘患。

直谏泄冶死，诈忠巫臣窜。郢兵讨少西，昊墟且为县。

呜呼女戎祸，陈祚仅如线。馀波及羊舌，伯石实首难。

我行径株林，怀古一兴叹。流波似当时，惟有城东涣。
一丛花 其二 有尼从人而复出者，戏用张子野事赋此
程垓（宋代）

双鬓乍绾横波溜。记当日、香心透。谁教容易逐鸡飞，输却春风先手。

天公元也，管人憔悴，放出花枝瘦。

几宵和月来相就。问何事、春山斗。祗应深院锁婵娟，枉却娇花时候。

何时为我，小梯横阁，试约黄昏后。
次程冈宿旧主谢茂才叔侄宅
林熙春（明代）

岭外驱驰频带雨，虔南投宿始占星。昔年已挹芳兰秀，此日重依玉树荣。

偃蹇漫讶秦逐客，风流宁论鲁诸生。相逢话旧清尊满，何必溪矶叹独醒。
书皇极经世后
邵雍（宋代）

朴散人道立，法始乎羲皇。
岁月易迁革，书传难考详。
二帝启禅让，三王正纪纲。
五伯仗形胜，七国争强梁。
两汉骧龙凤，三分走虎狼。
西晋擅风流，群凶来北荒。
东晋事清芬，传馨宋齐梁。
逮陈不足算，江表成悲伤。
后魏乘晋弊，扫除几小康。
迁洛未甚久，旋闻东西将。
北齐举爝火，后周驰星光。
隋能一统之，驾福于巨唐。
五代如传舍，天下徒扰攘。
不有真主出，何由奠中央。
一万时区字，四千年兴亡。
五百主肇位，七十国开疆。
或混同六合，或控制一方。
或创业先后。或垂祚短长。
或奋于将坠，或奋于已昌。
或灾兴无妄，或福会不祥。
或患生藩屏，或难起萧墙。
或病由唇齿，或疾亟膏肓。
谈笑萌事端，酒食开战场。
情欲之一发，利害之相戕。
剧力恣知噬，无涯罹祸殃。
山川才表里，丘陇又荒凉。
荆棘除难尽，芝兰种未芳。
龙蛇走平地，玉石碎昆岗。
善设称周孔，能齐是老庄，
奈何言已病，安得意都忘。
齐上人发心知罗汉堂求颂
释正觉（宋代）

修结僧缘清净因，青油白茗与乌薪。
庞眉五百圣尊者，行脚一千吾上人。
云屋芳资开菡萏，地炉暖气卧麒麟。
睡魔不至蒲禅稳，自照光明默默神。
杂感
陆游（宋代）

草径才容步，茅庐仅庇床。
原贫道尊显，回夭死芬芳。
弦诵喧清晓，鉏耰满夕阳。
此风能不坠，韦布亦何伤！
雪中雪坡十忆
姚勉（宋代）

此君应似旧平安，瘦节森然最耐寒。
万叶琼瑶光照眼，梦披鹤氅倚栏干。
相见欢
屈蕙纕（清代）

春归忒煞匆匆。怨残红。为问金铃谁护、夜来风。

荼蘼院，重门掩，画阑空。一任秋千闲却、月明中。
苦热
徐敦仁（清代）

火龙赩赫蟠晴穹，煎{火刍}万类薰爞爞。我时惮暑不敢出，终日枯坐如痴聋。

解衣盘礴成裸国，束发髻紒犹儿童。屋中灼烁尚有然，何况陇畔耕田农。

昔我绝塞居蠮螉，号寒所苦惟隆冬。盛夏无事竹簟展，卓午尚可绉絺蒙。

颇笑南北殊气候，赤帝怕度关山重。今来此地作热客，逭暑无术增烦衷。

因思世事有反覆，盈虚消长情难同。昔如文物聚上国，被服儒雅多雍容。

今如扰攘值摽季，戈戟驰突相撞冲。秦法烦苛汉宽大，如环无端相始终。

物理乘除类如此，胸中冰炭终无庸。
舟中追和逊卿早春即事十首 其五
陆文圭（元代）

乍别亲朋似久违，西风尘起染缁衣。不须杜宇声声劝，如此江山胡不归。
颂古五十七首
释道昌（宋代）

尽却命根，方可关门。
一挨一拶，电涌雷奔。
佛法水中月，耳里眼里说。
差这毫釐，失之千里，
南北东西知几几。
避暑夜坐 其一
方一夔（宋代）

一跌风波困败鳞，年来是事不如人。醉吹羌管惊栖鸟，閒倚胡床阁病身。

安得旃檀除热恼，自将纨扇障风尘。新凉渐近渺云水，分席鸥群占白蘋。
上故相留公 其一
汪梦斗（宋代）

苍天有意不能违，行迈心摇赋黍离。弼既遭艰寻罢政，质如在位必迟疑。

身逢今日多休问，事在当年偶少思。缘是庚申轻放入，力争不似甲辰时。
碇斋
李伯玉（宋代）

先生平地起风波，毕竟中流定得么。放取断头船子去，醉眠烟雨一渔蓑。
次韵贺叶运干改官
项安世（宋代）

伊人匪□即东如，于我谁何伴退居。
才到九门催引见，速来平地学追胥。
雷轰古县栽穠李，水满芳塘泛碧渠。
戏把闲忙问同异，莞然微笑刃之余。
长亭怨慢
苏穆（清代）

莫吹尽、枝头花片。试剩残红，待侬归见。蝶舞蜂喧，燕嗔莺诧倍零乱。

问春不语，空拍得、阑干遍。碧树纵多情，也只说春深春浅。

翠钿。谩云鬟半亸，柳絮乱飞空院。芳华易歇，算便把、绣帘轻卷。

便洒出、万点湘斑，总难把、蕉痕都展。怪昨夜姮娥，偏照年时人面。
春色满皇州
封敖（唐代）

帝里春光正，葱茏喜气浮。锦铺仙禁侧，镜写曲江头。

红萼开萧仙，黄丝拂御楼。千门歌吹动，九陌绮罗游。

日近风先满，仁深泽共流。应非憔悴质，辛苦在神州。
梅林分韵赋诗得下字
施晋卿（宋代）

郊原宿雨馀，雪重云垂野。
春信初动摇，欲往岂无驾。
使君早着初，问路逢耕者。
深寻烟雨村，共作诗酒社。
庭荒六老树，气象自俨雅。
一笑呼酒来，大盆注老瓦。
最后看枯株，何意当大厦。
夭矫待风云，有年天宝假。
须知羹鼎调，嘉宝系用舍。
我欲寿使君，樽罍更倾泻。
明朝得楚骚，健甚无屈贾。
君今有锡环，诏落九天下。
蜀江雪浪来，棹趁船人把。
留滞以诸生，斯文要陶冶。
惟应郢中歌，倡绝和自寡。
更闻督熊儿，夜赋烛馀地。
它年看无双，声誉出江夏。
却笑昌黎公，阿买字能写。
清平乐·春归何处
黄庭坚（宋代）

春归何处？寂寞无行路。
若有人知春去处，
唤取归来同住。
春无踪迹谁知？
除非问取黄鹂。
百啭无人能解，
因风飞过蔷薇。
园中梅有开者寄呈当涂叔祖
张镃（宋代）

春到林梅得重权，首冬疎萼已争先。
移栽尚记陪深斝，静看因思觅近篇。
佐世勋庸金鼎味，贪閒怀抱竹篱烟。
临风谷寄横斜去，梦绕江城暮角边。
九日至极乐寺闻袁中郎且至因喜而赋
李贽（明代）

世道由来未可孤，百年端的是吾徒。时逢重九花应醉，人至论心病亦苏。

老桧深枝喧暮鹊，西风落日下庭梧。黄金台上思千里，为报中郎速进途。
赠梁州张都督
崔颢（唐代）

闻君为汉将，虏骑罢南侵。出塞清沙漠，还家拜羽林。

风霜臣节苦，岁月主恩深。为语西河使，知余报国心。
次韵酬黄季章
林季仲（宋代）

长安公子意气豪，笑我憔悴居蓬蒿。
人生栖托一枝足，何用抟蓬九万高。
我今百事付流水，归卧北窗心独喜。
林表春禽自在啼，绝胜豢养金笼里。
谁能胸臆无尘垢，木雁未论才不才。
子陵事业亦何有，蓬月凄然一钓台。
任公钓台
喻良能（宋代）

任公垂钓古来称，千载危台尚可登。
尺泽只今无处觅，悬知深谷解为陵。
赤壁图歌
李东阳（明代）

荆州水军八十万，鼓棹扬旗下江汉。江东将帅谁敢当，年少周瑜独轻难。

汉家英雄本龙种，怒指中原扼双腕。孔明决策讨操逆，誓复深仇起相捍。

东风吹沙暗赤壁，百里旌旗眼中乱。列炬争驰疾若星，南军已在中流半。

黄郎大呼老瞒走，乌鹊翻飞过江岸。攀缘失手势两孤，一纸军书万人散。

贼兵未平壮士死，猜疑已作萧墙患。唇亡齿寒不自知，可惜衣冠尽涂炭。

乾坤无情岁月改，千古兹山石不烂。东坡老翁好奇古，一官远向黄州窜。

箫声入秋木叶空，此地经过独肠断。高歌扣舷和者谁，回首斯人亦凋换。

奸雄僣窃何足数，青史离离后人看。为君击节歌此图，却立苍茫倚长叹。
题雪峰因大梦顶相
李昴英（宋代）

终朝咬菜根，那得许精神。
自笑形为赘，从渠画不真。
闲云留片影，活佛化千身。
大梦何时觉，痴人问木人。
复过丹阳阻浅久之方脱
罗钦顺（明代）

平生行路喜迟迟，耐得如今阁浅时。似有高人骑骏马，也曾清昼陷深池。
复挽
沈端节（宋代）

气概凌云孰敢先，中兴事业冠英躔。
朝廷议论一言定，翰墨风流四海传。
恰跨鳌头各紫阁，忽骑箕尾上青天。
竹林笑傲今陈迹，抚榇江皋涕泫然。
春晴书事
欧阳修（宋代）

莫笑青州太守顽，三齐人物旧安闲。
晴明风日家家柳，高下楼台处处山。
嘉客但当倾美酒，青春终不换颓颜。
惟◇未报君恩了，昨日卢公衣锦还。
题金碧山水卷
钱选（宋代）

烟云出没有无间，半在空虚半在山。
我亦閒中消日月，幽林深处听潺湲。
句 其十三
胡铨（宋代）

梦入琼崖身益壮，烟销金坞臭空传。
米元章灵峰行记帖赞
岳珂（宋代）

永和之兰亭，列序时人。
文字之不磨，千载莫邻。
彼睎颜之徒虽未足伦，观其所传，
亦庶几仿佛乎清尘。
偶题二首
杜牧（唐代）

劳劳千里身，襟袂满行尘。深夜悬双泪，短亭思远人。

苍江程未息，黑水梦何频。明月轻桡去，唯应钓赤鳞。

有恨秋来极，无端别后知。夜阑终耿耿，明发竟迟迟。

信已凭鸿去，归唯与燕期。只因明月见，千里两相思。
偈颂一百六十首
释宗杲（宋代）

妙喜与师兄，俱是圜悟子。
妙喜移住径山，师兄迁来在此。
虽与师兄同条生，不与师兄同条死。
八两与半斤，青红对碧紫。
师兄解唱泥牛吼，师弟宁忘木马嘶。
豁开顶上活人眼，鄮山山下是真归。
送郭学宪舜举参藩山西三首 其三
欧大任（明代）

行操笔橐事櫜鞬，西使声华六传前。飞挽独悬秦障塞，封疆犹画晋山川。

迎营句注能千里，忽厌承明已几年。严助召还堪计日，侍臣如雨在甘泉。
桂州 其一
陶弼（宋代）

冷逐江梅使，先春下桂林。湖平三楚出，岭尽百蛮深。
震泽 其一
钱澄之（清代）

秋风依废寺，拥被听江声。僧饭临朝绝，梵钟过午鸣。

片烟村树出，一雨板桥平。赖得漆园叟，摇舟送我行。
次花翁第二雪
杜范（宋代）

创见飞琼粲晚华，已闻得句压刘叉。
乱随风势斜穿户，谁在云刘巧雨花。
恼杀饥乌寻屋角，寒惊宿雁失汀沙。
此时清绝难酬赏，羔酒谁言胜凤茶。
雨夜
陆游（宋代）

小雨初凉夜，残灯欲暗时。
病多愁近酒，心弱怯题诗。
旧友殊方少，归耕晚岁宜。
回头语孤影，此意有君知。
醇叟崇道之丧未得往哭闻窀穸有期辄赋二章以
张栻（宋代）

晚岁浑无事，端居只自如。
冰霜浇块磊，日月老蘧篨。
山寺留题墨，晴窗罢卷书。
从今行岳路，忍复过公庐。
过邻水道间
李曾伯（宋代）

竹新得雨笋争绿，蕉不知霜花自红。
时候江南二三月，调胹元气此杯中。
肥城致政张太守荣寿卷
张吉（明代）

绯衣岁岁弄春妍，百岁今过九九年。智数平生都不用，心香一瓣答皇天。
丑奴儿令·沉思十五年中事
龚自珍（清代）

沉思十五年中事，才也纵横，泪也纵横，双负箫心与剑名。
春来没个关心梦，自忏飘零，不信飘零，请看床头金字经。
遣怀
杜牧（唐代）

落魄江湖载酒行，楚腰纤细掌中轻。(江湖 一作：江南；纤细 一作：肠断)
十年一觉扬州梦，赢得青楼薄幸名。
送从弟赴上都
刘商（唐代）

车骑秦城远，囊装楚客贫。月明思远道，诗罢诉何人。
题龙翔观
吕声之（宋代）

曾到龙翔不记年，两峰巍压水中天。
潮生潮落青芜外，人去人来白鹭边。
四接远游僧万笠，重新旧观屋千椽。
东南送目秋无际，隔岸人家问钓船。
金缕曲 芸台相国以宋本赵氏《金石录》嘱题
顾太清（清代）

日暮来青鸟。启芸囊、纸光如砑，香云缥缈。易安夫妻皆好古，夏香商彝细考。

聚绝世、人间奇宝。太息兵荒零落散，剩残编、几卷当年稿。

前人物，后人保。

芸台相国亲搜校。押红泥、重重小印，篇篇玉藻。南渡君臣荒唐甚，谁写乱离怀抱。

抱遗憾、讹言颠倒。赖有先生为昭雪，算生年、特记伊人老。

千古案，平翻了。
海上观灯，限「十五删」、「十五咸」二韵
张煌言（明代）

岛屿微茫午夜閒，鱼龙漫衍出尘寰。兰缸射水翻星汉，莲幕传烽破玉山。

香拥虹桥千里外，芒寒蜃市九霄间。遥怜歌舞长安地，银钥今霄自不关。
纤阿一绝
苏籀（宋代）

不瑕彭泽愿言中，都冶姿年慧则通。揭调郡斋宾孺子，孅阿茜粲驻芳踪。
小立
苏泂（宋代）

飞却青天白鹭鸶，短篷相伴月明知。
只因独速归来后，见我沧洲小立时。
瑞上人求诗
戴表元（宋代）

宝叶山中源悟师，布衲百结面如痴。
十年相忆忽在眼，谈笑甚似仍耽诗。
林泉家庆歌
邵宝（明代）

地官为诗寿外姑，却作林泉家庆图。林泉谁欤地官舅，家人大义宜从夫。

伟哉林泉五男子，女子子孙仍倍此。孺人稀寿正康彊，玉树芝兰满庭戺。

塘庄第宅森相联，板舆胜日相周旋。四时和气入盂鼎，山果甘脆江鱼鲜。

向来家法主母贤，诸郎承业今蕃延。诗书礼乐久成习，长似林泉未老年。

百年志体真两得，一杯春酒人争先。此时母也谢未许，方忆林泉偕笑语。

朝看调膳暮问衣，秋阅登禾春弄杼。母兮此心上有皇天知，报以诸福更百千岁如一时。

贤甥地官祝在图与诗。君不见萱花丛开傍慈竹，忧怀释尽长对猗猗菉。
挽张正应
陆九渊（宋代）

海门昼夜吼奔雷，却立吴山亦壮哉。
前殿神仙三岛邃，正门阊阖九天开。
玉阶恭授大官赐，象简亲承御墨回。
多少箪瓢蓬瓮士，输君留宿两宫来。
宋英臣景贤堂
王庭圭（宋代）

当涂人物尽豪英，平日相逢眼自青。倾盖欲交天下士，披云如自斗间星。

向来道义多耆旧，尚有风流继典刑。更待里门容驷马，不应空顶佛名经。
论笔砚间物
薛绍彭（宋代）

研滴须琉璃，镇纸须金虎。
格笔须白玉，研磨须墨古。
越竹滑如苔，更须加万杵。
自封翰墨卿，一书当千户。
点绛唇 怀吴夫人庞小畹
沈树荣（清代）

隔个墙头，几番同听墙头雨。别来无绪，蛱蝶能来去。

一院藤花，底是临池处。还记取。绿窗朱户。袅袅茶烟缕。
福应山 其一
杨崇（宋代）

清风送月上栏干，云雨溪流破玉寒。我有三峰高兴在，漫堂聊作画屏看。
庞居士问马大师图赞
释智愚（宋代）

藏头露影问来由，却把西江尽力酬。
回首眼空天地窄，不知身在御街游。
偈颂一百四十二首 其八十五
释广闻（宋代）

人间九月又九日，善财去后无消息。何止门前草自青，黄花满地成狼藉。

六祖不会，达磨不识。大藏小藏，尽从者里流出。
和鲜于子骏郓州新堂月夜二首（前次韵，后不次）
苏轼（宋代）

去岁游新堂，春风雪消后。
池中半篙水，池上千尺柳。
佳人如桃李，胡蝶入衫袖。
山川今何许，疆野已分宿。
岁月不可思，驶若船放溜。
繁华真一梦，寂寞两荣朽。
惟有当时月，依然照杯酒。
应怜船上人，坐稳不知漏。
明月入华池，反照池上堂。
堂中隐几人，心与水月凉。
风萤已无迹，露草时有光。
起观河汉流，步屧响长廓。
名都信繁会，千指调笙簧。
先生病不饮，童子为烧香。
独作五字诗，清绝如韦郎。
诗成月渐侧，皎皎两相望。
清明小饮
赵汝鐩（宋代）

草草清明饮，惠风天气和。
身轻梁燕舞，舌巧柳莺歌。
但道三春好，其如两鬓何。
升沉付杯酒，由命不由他。
偈颂六十八首
释法薰（宋代）

赵州老汉，心如薜，
口如蜜。一埦粗茶，
多虚少实。院主两眼眯{左目右麻}，
毕竟何曾得吃。
乐庵初成二首
李衡（宋代）

老子平生百不足，庵成那管食无肉。
终朝闭户只读书，四面开宅都见竹。
寻桂南山至崇寿院因往灵石三首 其三
张镃（宋代）

山头藤断空垂子，亭下泉荒不满池。老衲坐来知敬客，南音犹记鬼仙诗。
次韵范信中
苏过（宋代）

将军山林士，本无轩冕意。乘流亦悠悠，得坎便止止。

平生剧孟徒，作诗建安似。曹刘或争先，沈谢何足拟。

人穷语益工，天或相夫子。念君绿发初，四海一身耳。

要见元鲁山，万里立自致。许君窥藩篱，竟以身后委。

翩然复蹑蹻，便非昔隐几。功名颇见迫，终欲老云水。

岂料小卜筑，一溪城市里。从兹傥来物，不足置愠喜。

用寻巢许游，无愧汝颍士。我有𥝧稏田，君多樱笋美。

杖屦日往来，风流岂不伟。
叶子新疗涞之有效谢之
湛若水（明代）

吾儿病且懒，懒故志不立。身病尚可疗，志病药难及。

下体发虚浮，诊者云热温。旬月再加医，如水投之石。

叶生一二剂，病已去六七。再加三五之，根株拔且悉。

惟有心志病，懒惰尚如昔。奄奄若懦夫，邪魔作蟊贼。

子能为药之，赠子以百镒。
漫兴 其四
张修府（清代）

灌蔬抱瓮分泉溜，护竹编篱放翠梢。僮约粗完儿问字，残诗忙课小胥钞。
和柳恽毗山亭诗
吴均（南北朝）

平湖旷复远，高树峻而危。
泉州惠安县迎藏经请小参偈
释宗杲（宋代）

稽首十力大导师，三界独尊无比况。
示现成佛转法轮，广演无比契经海。
众生心想念念殊，所转法轮亦差别。
法轮功德不可量，尽思竭力无能测。
有大经卷在一尘，量等三千大千界。
世有聪慧明达人，具足天眼悉知见。
破尘出经作佛事，不作实与非实想。
又以无比法界空，纳在佛身一毛孔。
须弥铁围及大海，一一包容无迫隘。
一毛既尔馀悉然，导师方便亦如是。
念念普遍诸毛孔，念念克证金刚慧。
念念成就佛菩提，念念满足普贤愿。
而不生於戏论心，亦不住於深境界。
如梦如幻如水月，如优昙华出世间。
如是常转大经卷，了无能转所转者。
三世诸佛诸菩萨，声闻独觉及天人。
地狱修罗鬼畜等，一一皆承此经力。
我今复与诸佛子，各生殊胜难愚心。
还摄此经一归尘，安住毗卢法宝藏。
正月十六夜泊舟槜李城下时天霁月出漫赋二首 其二
卢龙云（明代）

向愁江雨阔，今见海蟾生。城郭春仍丽，帆樯夜转明。

孤灯篷底思，独酌旅中情。可惜良宵里，长吟作越声。
遂初园八咏 其一 遂初园
赵秉文（金朝）

人生衣食尔，所适饱与温。逮其得志间，归心负初言。

少壮慕富贵，老大忧子孙。此心本无累，利欲令智昏。

嗟我复何为，未能返丘园。物外恐难必，开图对一尊。
四景楼
李愿（唐代）

纵目有佳处，须登四景楼。输蹄喧市井，桑谷暗郊丘。

翠盖云生里，沧溟天尽头。阑干知几曲，徙倚恣清愁。
赠太尉郑文肃公挽词二首
王珪（宋代）

一擐黄金甲，征西战马骄。
十年边算尽，今日旅魂招。
落月孤营掩，酸风去路遥。
平生忠烈在，史笔冠清朝。
论诗寄硕父五首
赵蕃（宋代）

东莱老先生，曾作江西派。
平生论活法，到底无窒碍。
微言虽可想，恨不床下拜。
欲收一日功，要出文字外。
行旅
郑獬（宋代）

卷衣上马去駸駸，檐雨飘零楚客心。
归路渐惊红叶老，旧山已落白云深。
庄鹏聊欲辞沧海，越鸟终须忆故林。
初启松阡青未合，岭头一望一沾襟。
题周廉彦所收李甲画三首三鸭
晁补之（宋代）

急风吹雪满汀洲，迎腊淮南忆倦游。
小鸭枯荷野艇冷，去年今日冻高邮。
次韵法芝举旧诗
苏轼（宋代）

春来何处不归鸿，非复羸牛踏旧踪。
但愿老师真似月，谁家瓮里不相逢。
次乐碛
李流谦（宋代）

客里何曾得展眉，遇逢一笑莫相违。
酒浓烛暗真宜醉，风色萧萧愁欲归。
长干塔
曾极（宋代）

十丈祥光起相轮，铁浮屠镇法王坟。
只愁西哉神僧至，夜捧长干刹入云。
园蔬十咏 其九 萝卜
刘子翚（宋代）

密壤深根蒂，风霜已饱经。如何纯白质，近蒂染微青。
登度雪台，下临桃李径
杨万里（宋代）

桃花夹外李当中，三径花开两径红。
独绕画檐无个事，自携团扇扑黄蜂。
过浈阳峡怀陶苦子
方殿元（清代）

独吟江上惜秋光，忆我同声水一方。回首青山看不尽，一帆疏雨过浈阳。